b'\n_START_ARTICLE_\nKaren Ellemann\n_START_SECTION_\nBaggrund\n_START_PARAGRAPH_\nEllemann er datter af tidligere udenrigsminister Uffe Ellemann-Jensen og sekret\xc3\xa6r Hanne Ellemann-Jensen, halvs\xc3\xb8ster til forhenv\xc3\xa6rende milj\xc3\xb8- og f\xc3\xb8devareminister og nuv\xc3\xa6rende politisk ordf\xc3\xb8rer for Venstre Jakob Ellemann-Jensen og barnebarn af Jens Peter Jensen._NEWLINE_Hun blev student fra Holte Gymnasium i 1989 og blev i 2004 uddannet folkeskolel\xc3\xa6rer fra N. Zahles Seminarium. Ellemann har to b\xc3\xb8rn med sin tidligere \xc3\xa6gtef\xc3\xa6lle, den armenskf\xc3\xb8dte Aren Boje Kharabian. I dag er hun gift med Kresten Kloch. Hun har to b\xc3\xb8rn, f\xc3\xb8dt 1998 og 1999 og er bosiddende i Taarb\xc3\xa6k._NEWLINE_Ellemann arbejdede som konsulent for radiokanalen The Voice 1990-93, daglig leder af Scandinavian Models 1993-95, administrationschef i Brinkmann Kommunikation 1995-96, daglig leder af biografen Dagmar Teatret 1996-99 og som folkeskolel\xc3\xa6rer p\xc3\xa5 Rungsted Skole 2003-2007.\n_START_SECTION_\nPolitiske karriere\n_START_PARAGRAPH_\nEllemann blev valgt til kommunalbestyrelsen i Rudersdal Kommune ved kommunalvalget 2005. Hun var formand for opgaveudvalget under sammenl\xc3\xa6gningsudvalget til Rudersdal Kommune 2006, medlem af erhvervs- og besk\xc3\xa6ftigelsesudvalget i Rudersdal Kommune fra 2007. Hun var n\xc3\xa6stformand i b\xc3\xb8rne- og skoleudvalget, indtil hun forlod kommunalbestyrelsen ved ministerudn\xc3\xa6vnelsen 7. april 2009._NEWLINE_Hun blev medlem af Folketinget ved folketingsvalget 13. nov 2007, opstillet i Br\xc3\xb8ndbykredsen, som for f\xc3\xb8rste gang gav valg til Venstre. Fra 2007 til 2009 var hun ordf\xc3\xb8rer for familiepolitik og udl\xc3\xa6ndinge og integration, medlem af socialudvalget, udenrigsudvalget og udvalget for udl\xc3\xa6ndinge- og integrationspolitik samt stedfortr\xc3\xa6der i uddannelsesudvalget, sundhedsudvalget og boligudvalget._NEWLINE_Karen Ellemann blev udn\xc3\xa6vnt til indenrigs- og socialminister fra 7. april 2009 til 23. februar 2010 af statsminister Lars L\xc3\xb8kke Rasmussen. Den 23. februar 2010 blev hun udn\xc3\xa6vnt til milj\xc3\xb8minister samt minister for nordisk samarbejde._NEWLINE_Efter Folketingsvalget 2015 blev Karen Ellemann udn\xc3\xa6vnt som Social- og Indenrigsminister I Regeringen Lars L\xc3\xb8kke Rasmussen II. 28. november 2016 blev hun udn\xc3\xa6vnt til minister for ligestilling og minister for nordisk samarbejde._NEWLINE_Sammen med partif\xc3\xa6llerne Gitte Lillelund Bech, Karsten Lauritzen, Malou Aamund, Ellen Trane N\xc3\xb8rby og Sophie L\xc3\xb8hde gik hun den 13. marts 2009 imod Venstres gruppe og stemte sammen med Liberal Alliance og venstre side af folketingssalen for loven om homoseksuelles ret til adoption.\n_START_SECTION_\nHCB-sagen 2010\n_START_PARAGRAPH_\nKaren Elleman er varm fortaler for import af HCB, hexachlorbenzen fra Australien med henblik p\xc3\xa5 opbevaring og destruktion i Danmark. Karen Elleman er overbevist om at det er en mulighed for at demonstrere dansk knowhow med kemiaffald og gifth\xc3\xa5ndtering. Karen Elleman har godkendt importen af giftstoffet HCB, hexachlorbenzen, trods det at stoffet i dag er underlagt total forbud i det meste af verden. Karen Ellemanns beslutning blevet kritiseret med begrundelse i de alvorlige konsekvenser et uheld p\xc3\xa5 den 12.000 s\xc3\xb8mil lange transport ville have og at opgaven i Danmark ville skulle l\xc3\xb8ses i umiddelbar n\xc3\xa6rhed af bym\xc3\xa6ssig bebyggelse. Det er i \xc3\xb8vrigt ogs\xc3\xa5 den prim\xc3\xa6re \xc3\xa5rsag til, at problemet efter 30 \xc3\xa5r ikke er blevet l\xc3\xb8st lokalt i Australien, hvorfra affaldet kommer. Karen Ellemann har citeret A.P. M\xc3\xb8llers "Den der har evnen, har ogs\xc3\xa5 pligten". Karen Ellemann kaldes af humoristiske avisredakt\xc3\xb8rer "Kemiske Karen" i forbindelse med hendes kontroversielle beslutning om at importere giftigt kemikalieaffald. Grunden til det vittige tilnavn er m\xc3\xa5ske ogs\xc3\xa5 at hun f\xc3\xb8rst afviste importen som fuldst\xc3\xa6ndig vanvittig, indtil det gik op for hende at importen ogs\xc3\xa5  var godkendt af hendes forg\xc3\xa6nger og partif\xc3\xa6lle, Troels Lund Poulsen. Sagen m\xc3\xb8dte s\xc3\xa5 stor offentlig modstand, at Karen Ellemann den 2. december 2010 valgte at uds\xc3\xa6tte den planlagte skibstransport af stoffet til Danmark._NEWLINE_Karen Elleman traf under sin ministertid endnu en kontroversiel beslutning, da hun udlagde \xc3\x98sterild Klitplantage der ligger op til en del af naturreservatet Vejlerne til pr\xc3\xb8vestation for k\xc3\xa6mpe havvindm\xc3\xb8ller ved at f\xc3\xa6lde og rydde op mod 1200 hektar fredskov.'